Dié 10 dinge is vanjaar goedkoperFoto: Pixabay Dit is sekerlik een van die mees besproke onderwerpe van die nuwe eeu – hetsy jy tuis, by die werk of bloot om die braaivleisvuur kuier, kruip die onderwerp van drastiese prysstygings, veral dié van kos en brandstof, op ŉ manier by die gesprek in. Dit is darem nie sonder meriete nie. Volgens Statistieke Suid-Afrika (SSA) moes gebruikers die afgelope paar jaar hul hande heelwat dieper in hul sakke druk vir onder meer mediese dienste, versekering, water, vleis, onderwys en elektrisiteit. Daar is egter nie nét slegte nuus nie. Volgens ŉ nuwe studie van die SSA, wat pryse van Augustus 2017 met dieselfde items in Januarie 2017 vergelyk het, het die pryse van onder meer brandstof, groente en vrugte, brood en selfs huishoudelike items gedaal. Die uitslae van dié studie het getoon dat jy in Augustus sowat R577 vir ŉ 45 liter-tenk 93-oktaan-petrol sou betaal, terwyl dieselfde hoeveelheid petrol jou in Januarie R589 uit die sak sou jaag. As die afgelope twee prysverhogings in brandstof egter in ag geneem word, is brandstof nie meer een van die items wat goedkoper geraak het nie, aangesien jy tans ongeveer R40 meer vir ŉ tenk brandstof sal betaal as in Januarie. Die grootste in dié prysdalings op StatsSA se lys is gesien in telekommunikasie-toerusting soos selfone en die prys van vrugte. ŉ Ander daling in pryse wat opgemerk is, is onder meer dié van huishoudelike toestelle. Die pryse van huishoudelike toestelle het oor die algemeen met 2,4% gedaal wanneer Augustusmaand met Januarie vergelyk word. ŉ Wasmasjien sou in Januarie vanjaar sowat R4 656 kos terwyl dieselfde wasmasjien in Augustus R4 440 sou kos. Sommige kospryse het ook ŉ daling gesien. Volgens SSA het die prys van groente met sowat 3,6% gedaal tussen Januarie en Augustus. Goedkoper groente is meer spesifiek blaarslaai, tamaties, pampoen en aartappels. Brood en ontbytpap se pryse het ook in dié tydperk gedaal nadat die pryse daarvan in 2016 skerp gestyg het weens die erge droogte van 2016. In Augustus vanjaar sou jy sowat 4% minder betaal vir brood en ontbytpap as in Januarie vanjaar. Olies en vette, spesifiek margarien, se pryse het ook gedaal. Die grootste in al dié dalings is egter vrugte en telekommunikasie. Piesangs, pruime en pynappels kos in Augustus sowat 8, 4% goedkoper as in Januarie. Volgens SSA was die prys van vrugte laas op dié prysvlak in Junie 2016. Die prys van telekommunikasie-toerusting het ook teen Augustus met 8,6% gedaal. Die gemiddelde prys van slimfoon het met sowat R82 geval vanaf R2 622 in Januarie na R2 540 in Augustus. Die gemiddelde prys van telekommunikasie-toerusting het volgens SSA sedert Januarie 2014 met 36% gedaal. Hier is ŉ opsomming: